Handel en nywerheid aanvaar nuwe kredietwysigingswetsontwerpArgieffoto (Foto: stevepb, Pixabay) Die portefeuljekomitee van handel en nywerheid het ŉ nuwe kredietwysigingswetsontwerp aanvaar. Joanmariae Fubbs, voorsitter van die komitee, het gesê die wetsontwerp is Woensdag goedgekeur en sal verligting bied vir Suid-Afrikaners wat te veel skuld aangegaan het en nie enige ander doeltreffende metode het om hulself uit skuld te kry nie. Sy het gesê die wetsontwerp spreek die lot van arm en lae inkomste-werkers aan wat te veel skuld aangegaan het en sal verantwoordelike lenings aanmoedig. “Die wetsontwerp versterk die Wysigingswetsontwerp op die Nasionale Kredietwet wat Suid-Afrika in staat gestel het om die grootste impak van die wêreldwye finansiële ineenstorting in 2008 te weerstaan,” het Fubbs gesê. Die wetsontwerp wil diegene met skuld help wat R7 500 of minder per maand verdien. Fubbs het gesê skuld sal slegs gekanselleer word nadat alle ander moontlike maatreëls uitgeput is. Riglyne sal ook kredietlewensversekering verskaf vir alle lening van meer as ses maande en tot en met R50 000. Die wetsontwerp is by die nasionale vergadering ingedien vir oorweging en ŉ debat oor die wetsontwerp is vir Woensdag geskeduleer.